মানুষ বড় হয় জীবনের জটিলতা অতিক্রম করে। কারও জীবনে একের পর এক ঝড় আসে। সে সেই বিপদগুলো মোকাবেলা করে, আর একটু একটু করে বড় হয়। যেমন, মানুষ অভাবে পড়লে যা শেখে, তার মধ্যে যে গুণগুলোর বিকাশ হয়, অভাবে না পড়লে তা কখনই আসে না। একইভাবে মানুষ জটিল পারিবারিক সমস্যায় পড়লে যা শেখে, সমস্যায় না পড়লে তা অনেক সময় শেখে না। মানুষ বই পড়ে বড় হয় না, বরং জীবন যুদ্ধ অতিক্রম করে বড় হয়। তাই বড় দায়িত্ব কাঁধে নেওয়ার জন্য যে অভিজ্ঞতা অর্জন করা দরকার, তা অর্জনের জন্য বই এবং কোর্সের থেকে বরং জীবনে কিছু কঠিন সময় পার করা দরকার। যে যত বেশি কঠিন সময় পার করবে, সে তত জীবন যুদ্ধে পারদর্শী হবে, সমস্যা মোকাবেলায় তত অভিজ্ঞ হবে। তার কাছ থেকে তত কার্যকরী উপদেশ পাওয়া যাবে।